Title: ระเบียบกระทรวงมหาดไทย ว่าด้วยวิธีการเสนอแผนผังบริเวณอาคารและรูปแบบอาคารที่จะขอก่อสร้างในบริเวณที่จะวางและจัดทำผังเมืองเฉพาะ พ.ศ. 2527

ระเบียบกระทรวงมหาดไทย

ระเบียบกระทรวงมหาดไทย
ว่าด้วยวิธีการเสนอแผนผังบริเวณอาคารและรูปแบบอาคาร
ที่จะขอก่อสร้างในบริเวณที่จะวางและจัดทำผังเมืองเฉพาะ
พ.ศ.
๒๕๒๗

อาศัยอำนาจตามความในมาตรา ๓๖
แห่งพระราชบัญญัติการผังเมือง พ.ศ. ๒๕๑๘
รัฐมนตรีว่าการกระทรวงมหาดไทยวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกระทรวงมหาดไทยว่าด้วยวิธีการเสนอแผนผังบริเวณอาคารและรูปแบบอาคารที่จะขอก่อสร้างในบริเวณที่จะวางและจัดทำผังเมืองเฉพาะ
พ.ศ. ๒๕๒๗ 

ข้อ ๒[๑] 
ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  ในกรณีที่เจ้าพนักงานท้องถิ่นหรือสำนักผังเมืองเป็นผู้วางและจัดทำผังเมืองเฉพาะ
ให้ผู้ประสงค์จะจัดสรรที่ดินหรือก่อสร้างอาคารเพื่อประโยชน์แก่การศึกษา
การสาธารณสุขหรือสาธารณูปการ
ยื่นแผนผังบริเวณอาคารและรูปแบบอาคารที่จะขอก่อสร้างโดยละเอียดต่อเจ้าพนักงานท้องถิ่นหรือสำนักผังเมือง
จำนวนสี่ชุด
ภายในหกสิบวันนับแต่วันที่ได้รับแจ้งจากพนักงานท้องถิ่นหรือสำนักผังเมืองแล้วแต่กรณี

ข้อ ๔  แผนผังบริเวณอาคารที่จะก่อสร้าง
ประกอบด้วย
(ก) แผนผังระดับเหนือหลังคา
แสดงแนวเขตโครงการและบริเวณข้างเคียง
(ข) แผนผังระดับชั้นพื้นดิน และหรือแสดงระดับอื่นที่ยื่นล้ำเข้าหรือออก
หรือการใช้ประโยชน์อื่นๆ ต่างไปจากระดับพื้นดิน
(ค) แผนผังแสดงสาธารณูปโภคต่างๆ นอกอาคาร เช่น
ถนน ประปา ไฟฟ้า ที่กำจัดขยะ การกำจัดน้ำเสีย และอื่นๆ
ตามความจำเป็นซึ่งอาจรวมอยู่กับ (ข) ก็ได้
โดยแต่ละแผนผังให้มีการแสดงทิศ ตัวเลขบอกระยะการใช้ประโยชน์ที่ดินและอาคาร
และมาตราส่วนตามความเหมาะสม

ข้อ ๕  รูปแบบอาคารที่จะก่อสร้าง ประกอบด้วย
(ก) แบบแปลนพื้นทุกชั้น
(ข) รูปแบบแสดงรูปด้านอย่างน้อยสามด้าน
(ค) รูปแบบแสดงรูปตัดอาคารตามยาวและตามขวาง
โดยแต่ละแบบให้มีการแสดงทิศ ตัวเลขบอกระยะ
การใช้ประโยชน์อาคาร และมาตราส่วนตามความเหมาะสม

ข้อ ๖ 
ผู้ประสงค์จะจัดสรรที่ดินหรือก่อสร้างอาคารตามข้อ ๓
ต้องส่งสำเนาหนังสือแสดงสิทธิในที่ดินที่จะทำการจัดสรรที่ดินหรือก่อสร้างอาคารประกอบการพิจารณาด้วย

ประกาศ ณ วันที่ ๒๖ เมษายน พ.ศ. ๒๕๒๗
พลเอก สิทธิ  จิรโรจน์
รัฐมนตรีว่าการกระทรวงมหาดไทย

ประภาศรี/พิมพ์
๓๐
ตุลาคม ๒๕๕๐
สุนันทา/ตรวจ
๑๒
พฤศจิกายน ๒๕๕๐

[๑] ราชกิจจานุเบกษา
เล่ม ๑๐๑/ตอนที่ ๕๘/ฉบับพิเศษ หน้า ๓/๓ พฤษภาคม ๒๕๒๗